KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

L-GĦAXAR PARLAMENT

Laqgħa Nru. 106

It-Tnejn, 30 ta' April, 2007

Stampat fl-Uffiċċju ta' l-Iskrivan

Prezz Lm1

L-GĦAXAR PARLAMENT

Laqgħa Nru. 106

It-Tnejn, 30 ta' April, 2007

Il-Kumitat iltaqa' fil-Palazz, il-Belt Valletta, fit-8.37 p.m.

Il-Minuti tal-Laqgħa Nru. 105 li saret fis-26 ta' April, 2007 kienu konfermati.

PREŻENTAZZJONI TA' KARTI

THE CHAIRMAN (Onor. Jason Azzopardi): L-ewwelnett irrid nippreżenta lill-Kumitat tliet riżoluzzjonijiet li ġew adottati mill-Parlament Ewropew fid-29 ta' Marzu ta' din is-sena:

Riżoluzzjoni tal-Parlament Ewropew tad-29 ta' Marzu 2007 dwar il-futur tar-riżorsi proprji ta' l-Unjoni Ewropea (2006/2205(INI)) P6_TA-PROV(2007)0098 - adottata fid-29 ta' Marzu 2007;

Riżoluzzjoni tal-Parlament Ewropew tad-29 ta' Marzu 2007 dwar il-futur tal-futbol professjonali fl-Ewropa (2006/2130(INI)) P6_TA-PROV(2007)0100 - adottata fid-29 ta' Marzu 2007; u

Riżoluzzjoni tal-Parlament Ewropew tad-29 ta' Marzu 2007 dwar l-integrazzjoni ta' l-Istati Membri Ġodda fil-Politika agrikola komuni (2006/2042(INI)) P6_TA-PROV(2007)0101 - adottata fid-29 ta' Marzu 2007.

LAQGĦA MAS-SUR RICHARD CACHIA CARUANA, RAPPREŻENTANT PERMANENTI TA' MALTA GĦALL-UNJONI EWROPEA DWAR:

THE CHAIRMAN: L-item prinċipali tal-lum hija l-laqgħa mas-Sur Richard Cachia Caruana, ir-Rappreżentant Permanenti ta' Malta għall-Unjoni Ewropea, dwar il-programm ta' ħidma tal-Presidenza Ġermaniża, il-programm leġislattiv tal-Kummissjoni Ewropea u l-programm ta' 18-il xahar li jkopri l-presidenzi Ġermaniża, Portugiża u Slovena.

Għalhekk nirringrazzja lill-ambaxxatur talli laqa' l-istedina tal-Kumitat u tana l-ħin biex ikollna dan l-iskambju fuq dawn it-temi daqstant importanti.

MICHAEL FRENDO (Ministru għall-Affarijiet Barranin): Sur President, teknikament jien ukoll suppost nirrapporta lil dan il-Kumitat.

Din hija laqgħa li qed tħares lejn it-tliet presidenzi f'daqqa u hija l-ewwel darba li qatt ġrat fl-Unjoni Ewropea.

L-idea tiegħi kienet li nagħmel introduzzjoni qasira, imbagħad naturalment ikun hemm il-mistoqsijiet li s-Sur Richard Cachia Caruana jkun jista' jwieġeb filwaqt li jien nagħmel xi punti wkoll.

Aħna se niddiskutu l-aktar affarijiet importanti u ta' prijorita`, partikolarment dwar il-work programme tal-Presidenza Ġermaniża.

Jien se nenfasizza fuq tliet affarijiet ta' dan il-work programme.

L-ewwelnett il-programm ried iżid il-momentum fil-proċess ta' achieving better regulation.

Naħseb li better regulation fl-Unjoni Ewropea hija xi ħaġa ta' importanza kbira.

Ġeneralment, il-kritika dwar l-Unjoni Ewropea tkun li r-regolamentazzjoni toħloq piż eċċessiv fuq l-operaturi ekonomiċi, partikolarment l-operaturi ż-żgħar.

Hemm min jgħid ukoll li huwa importanti li r-regolamentazzjoni ssir meta jkun hemm bżonnha jiġifieri m'għandux ikun hemm over-regulation.

Per eżempju, huwa importanti li r-regulation tieħu in konsiderazzjoni l-SMEs.

Din hija xi ħaġa li anke Malta qed isir xogħol mill-gvern biex ikun jista' jindirizza din il-problema.

L-Unjoni Ewropea kollha hija impenjata f'din u m'hijiex xi ħaġa li nħolqot mill-Ġermaniżi imma minn presidenzi oħrajn ukoll.

Fil-fehma tiegħi, waħda mill-aktar affarijiet importanti li jitkellem fuqha l-work programme tal-Presidenza Ġermaniża – din ikollna ċans niddiskutuha anke mal-membri ta' dan il-kumitat - hija l-ħidma għall-pożizzjoni komuni ta' l-Unjoni Ewropea fuq il-protezzjoni dwar il-klima partikolarment fil-kontest li nħarsu lejn l-iżvilupp ta' pakkett negozjat, fejn jiġu ridotti l-emissions u jkun hemm pjan ta' azzjoni fil-qasam ta' l-enerġija.

Kif nafu, din ġiet diskussa wkoll fil-European Council tar-rebbiegħa fejn Malta ħadet sehem attiv fih.

Sur President, il-kwestjoni tal-climate change hija importanti ħafna għax taffettwa lilna u lil diversi pajjiżi oħrajn.

Il-pożizzjoni ta' l-Unjoni Ewropea hija importanti għax hija parti mill-Protokoll ta' Kyoto.

Nixtiequ li jkun hemm nies oħrajn li jidħlu f'dan il-protokoll, per eżempju, operaturi oħrajn li huma għajn ta' tniġġis.

Fil-Kunsill Ewropew tar-rebbiegħa kien hemm deċiżjonijiet dwar li jkun hemm binding targets biex 20% ta' l-enerġija tiġi prodotta minn renewable energies.

Malta wkoll għamlet il-punti tagħha fejn qalet li aħna għandna ċerti diffikultajiet.

Naturalment mhux kull pajjiż irid inaqqas 20% imma l-Unjoni Ewropea kollha f'daqqa trid tnaqqas 20% mill-fossil fuels u tissostitwixxihom b'renewable energies.

Interessanti ħafna huwa l-fatt li l-ambaxxatur tagħna, is-Sur Michael Zammit Cutajar, jiddedika ruħu għal din il-materja u huwa wieħed mill-11-il persuna fl-Ewropa kollha li qegħdin fl-advisory board li għandu l-President Barroso fuq l-issue tal-climate change.

Fil-fehma tiegħi anke hawnhekk aħna qed nagħtu kontribut importanti.

Il-Presidenza Ġermaniża qalet mill-ewwel li se tagħti importanza kbira lin-neighbourhood policy.

Fil-fatt għamlet diversi diskussjonijiet u ppreżentat anke papers mhux biss lill-Kummissjoni imma anke lill-Kunsill dwar il-kunċett li nistabbilizzaw il-Western Balkans u li nressqu dak ir-reġjun aktar viċin ta' l-Unjoni Ewropea.

Illum qegħdin fil-proċess li dan isir b'diffikultajiet mhux żgħar.

Per eżempju, hemm ir-rapport ta' Ahtisaari li issa qiegħed ukoll quddiem il-Kunsill tas-Sigurta` tal-Ġnus Magħquda u hemm ukoll l-estensjoni tar-relazzjoni mar-Russja u ma' l-Asja Ċentrali.

L-aħħar diskussjoni li kien hemm fil-laqgħa tal-ministri ta' l-affarijiet barranin kienet tirrigwarda l-Asja Ċentrali u l-kooperazzjoni mal-pajjiżi tal-Middle East li jidhru mexjin 'l quddiem taħt il-Presidenza Ġermaniża.

Il-prijoritajiet tal-Kummissjoni Ewropea għall-2007 jorbtu ftit ukoll ma' l-għażliet tal-presidenza.

Per eżempju, hemm l-idea ta' secure, competitive u sustainable energy u ta' strategic energy review għall-Ewropa.

Hemm action plan għall-iżvilupp ta' energy policy, green paper fuq l-EU climate change policy kif ukoll il-perspettivi għall-kooperazzjoni internazzjonali wara l-2012.

Għalhekk il-Kummissjoni qed tirrifletti x-xogħol li qed tagħmel il-Presidenza.

Il-Kummissjoni qed tħares ukoll lejn l-Ewropa bħala world partner u din hija xi ħaġa ta' importanza kbira.

Pero` hemm id-diffikultajiet dwar kif nistgħu nsibu soluzzjoni għad-Doha Round, fuq il-progress ta' l-applicant countries ta' l-Unjoni Ewropea, fosthom il-Kroazja u t-Turkija, in-negozjati ta' association agreements ma' pajjiżi oħrajn, fosthom iċ-Ċina u r-Russja u t-tisħiħ tan-neighbourhood policy li hija wkoll in line mal-prijorita` tal-Presidenza li ssaħħaħ il-protezzjoni konsulari u diplomatika għaċ-ċittadini Ewropej fid-dinja kollha.

Din hija materja importanti li dwarha fil-fatt kien hemm rapport ta' Michel Barnier.

Pero` dan għadu work in progress.

Hemm imbagħad l-immaniġġjar tal-financial and operative programmes, se jkun hemm l-applikazzjoni tal-financial perspectives, il-miżuri tas-seventh research framework programme kif ukoll l-istrument ta' l-European neighbourhood policy, jiġifieri l-European neighbourhood and partnership instrument li huwa marbut ma' l-action plans ta' kull pajjiż.

Jekk tħares lejn il-prijoritajiet tat-18-il xahar tal-Presidenzi Ġermaniża, Portugiża u Slovena ssib li dawn huma komuni.

Per eżempju, fuq quddiem nett hemm il-futur ta' l-Unjoni Ewropea.

Fil-fatt hemm diskussjoni importanti ħafna li qed tinvolvi lill-Ġermanja u lil dawk il-pajjiżi li kellhom diffikultajiet, per eżempju lil Franza fejn naturalment id-diskussjoni tissaħħaħ wara li jkun jsiru l-elezzjonijiet.

Pero` l-Olanda, l-Ingilterra u r-Renju Unit qed jidħlu f'diskussjonijiet mal-Kanċillier Angela Merkel ħalli jsibu soluzzjonijiet biex ma jkollhomx bżonn referendum.

Fil-fatt Malta wkoll hija mpenjata u hija rappreżentata mir-rappreżentant permanenti tagħha fi Brussels li regolarment jiltaqa' mas-segretarju permanenti tal-ministeru għall-affarijiet barranin.

Sur President, l-Istrateġija ta' Lisbona nafuha.

Fil-fatt il-better regulation, il-protezzjoni ta' l-ambjent, l-iżvilupp ta' politika integrata marittima u l-fatt li jkollna sustainable and competitive energy supply, li diġa` tkellimna fuqha, huma parti mill-istrateġija ta' Lisbona.

It-tisħiħ ta' l-area of freedom, justice and security, jiġifieri li jkun hemm protezzjoni aktar effettiva tal-borders esterni ta' l-Unjoni Ewropea, għalina huwa importanti ħafna minħabba l-immigrazzjoni illegali.

Huwa importanti li jkun hemm politika ta' immigrazzjoni u ta' asylum u li jkun hemm kooperazzjoni bejn il-pulizija u l-awtorita` ġudizzjarja.

L-aħħar ħaġa li nixtieq ngħid hija li waħda mill-prijoritajiet għat-18-il xahar tal-Ġermanja, il-Portugall u s-Slovenja hija li jkun hemm enhancement ta' l-external role ta' l-Unjoni Ewropea fl-areas tas-sigurta`, l-iżvilupp u l-economic relations.

Naturalment dawn huma prijoritajiet komuni għat-tliet presidenzi u l-aħħar waħda li semmejt tirreferi wkoll għal xi forma ta' outcome li għandu jkun hemm mid-Doha Round.

Wara l-Presidenza Ġermaniża se jkun hemm ċerti presidenzi li se jkollhom items partikolari fuq l-aġenda tagħhom.

Per eżempju, nafu li l-Portugall qed tipprova tasal għal summit bejn l-Unjoni Ewropea u l-Afrika li hija ħaġa li kienet ġiet deċiża u miftiehma fl-aħħar laqgħa li kien hemm snin ilu fil-Kajr.

Naturalment għall-presidenza tagħhom is-Sloveni wkoll qed iħarsu lejn punti li huma importanti għalihom.

Sur President, kif għedt il-futur ta' l-Unjoni Ewropea, l-Istrateġija ta' Lisbona, it-tisħiħ ta' l-area tal-liberta`, sigurta` u ġustizzja kif ukoll it-tisħiħ tar-rwol estern ta' l-Unjoni Ewropea huma l-erba' prijoritajiet tal-programm ta' 18-il xahar.

Sur President, din hija biss l-introduzzjoni ħalli issa ngħaddu għall-mistoqsijiet.

THE CHAIRMAN: Nirringrazzjak, Ministru, għall-mod komprensiv u inċiżiv li bih koprejt is-suġġett li għandna quddiemna.

GEORGE VELLA: Sur President, jien naħseb li aktar minn mistoqsijiet nixtieq nagħmel kummenti biex naqsam ċerti ħsebijiet.

Huwa veru li kienet l-ewwel darba li kellek tliet pajjiżi, il-Ġermanja, il-Portugall u s-Slovenja, li ftiehmu li jagħmlu programm aktar fit-tul u b'dan il-mod dawn qed jagħtu konferma kemm l-idea ta' presidenza ta' sitt xhur hija assolutament redikola.

M'hemmx kelma oħra x'tuża!

Qed ngħid dan għax kważi s-sitt xhur teħodhom biex taqra l-programm ta' azzjoni li jkunu fasslu, let alone tattwah.

Kull sena jkun hemm lista ma tispiċċa qatt ta' affarijiet li mbagħad tgħaddi quddiem il-Parlament Ewropew.

Is-sitt xhur ikunu spiċċaw qabel ikunu bdew speċjalment meta jkunu l-aħħar sitt xhur tas-sena għax sa Settembru ħadd ma jagħmel xejn u wara jkun hemm ukoll il-Milied.

Għaldaqstant meta tliet presidenzi jagħmlu programm fit-tul bejniethom ikun hemm sens ta' kontinwita` u dan jikkonferma kemm hija tajba l-idea li hemm fil-kostituzzjoni li jkollok presidenza li ddum sentejn u nofs biex għallinqas ikollok żmien biżżejjed li fih tkun tista' tagħmel xi ħaġa.

Sur President, il-ministru semma ħafna topics dwar x'suppost kellu jsir u ma jsirx.

Jien naħseb li ħafna minnhom huma carry-overs u jekk wieħed janalizza eżatt x'sar insibu li s'issa taħt il-Presidenza Ġermaniża ma kellna xejn earth-shaking imma għandek rolling over ta' problema wara problema.

Bla ma noqgħod nidħol f'xi diskussjoni akkademika, waħda mill-aktar affarijiet li skonvolġiet lill-Ewropa f'dawn l-aħħar xhur kienet il-kwestjoni ta' l-enerġija li hija marbuta mal-problema tal-climate change.

Illum il-climate change saret problema mhux biss ta' l-ambjent imma wkoll problema politika numru wieħed minħabba l-enerġija.

Malli r-Russja għalqet daqsxejn is-supply tal-gass lill-Ukrajna, l-Ewropa twerwret u ġustament għamlet hekk.

Jekk dan kollu se torbtu mal-miri ta' Kyoto li nnaqqsu 20% issib li dawn huma kollha miri fuq il-karta biss għax meta tiġi għall-fatti ssib li ma jiġux delivered.

Jien ma rridx inkun kritiku imma Malta żgur li mhux se tilħaq l-20% ta' l-Ewropa kollha għax sal-lum għadna ma nafux fejn se nagħtu rasna rigward alternative sources of energy.

Qed ngħid dan għax minkejja l-ħafna kitba fil-gazzetti għandna ċerti problemi f'dan il-qasam.

L-ewwel ngħidu li se nagħmlu riċerka fuq il-ġenerazzjoni ta' l-enerġija permezz tar-riħ imbagħad jiġi espert jgħidilna li r-riħ m'huwiex reliable, imbagħad jibdew isemmu s-sistema tal-photovoltaic fejn jgħidu li m'għandniex art biżżejjed.

In-neighbourhood policy hija marbuta mal-Barcelona Process imma jekk dan se jibqa' marbut mal-kwestjoni tal-Middle East allura m'hemmx ċans li nimxu.

Pero` fil-programm Ġermaniż, Portugiż u Sloven xorta għadhom jgħidu – kważi kważi taqbad tidħak - li qegħdin jimmiraw għal free trade area fil-Mediterran sas-sena 2010.

Din hija redikola għax kulħadd jaf li mhux possibbli.

Ma wasalna mkien, la għax għamlu ħaġa u lanqas għax jagħmlu oħra!

South south trade ma jeżistix.

Per eżempju, l-Alġerija diġa` qalet li m'hijiex interessata fin-neighbourhood policy jekk ma jkunx hemm vertical bilateral relations.

Illum din il-policy hija aktar intiża għall-Balkani għax hemmhekk hemm potenzjal li wieħed jistabbilizza dak ir-reġjun biex wieħed jevita dak li ġara fl-Ewropa kemm fl-istorja riċenti kif ukoll fl-istorja kemm kemm aktar 'il bogħod.

Dwar il-problema tal-Middle East irrid ngħid li l-Presidenza Ġermaniża tat kontribut.

Meta jien kelli okkażjoni niltaqa' mal-Ministru ta' l-Affarijiet Barranin Ġermaniż tkellimna fuq hekk u fraħtlu talli wera mpenn għall-kwestjoni tal-Middle East pero` sfortunatament għadna fejn qegħdin għax wara kollox dawn huma affarijiet li lanqas l-Ewropa ma tikkmandahom pero` hija trid tirreaġixxi għalihom u tiggwida lilha nnifisha għalihom.

Sur President, hawnhekk issemmew diversi punti minn dak li hemm fid-dokument tat-tliet presidenzi, per eżempju, it-terroriżmu, l-asylum, l-integrated maritime policy, il-Lisbon Strategy, l-innovazzjoni, l-impjiegi, il-growth u l-istabilita`.

Dawn huma ċ-challenges kontinwi li għandha quddiemha l-Ewropa u huwa veru li you roll them over minn rapport għall-ieħor pero` jekk wieħed jibda jkejjel isib li għad hemm x'wieħed jagħmel.

Jien se nagħlaq fuq b'dan il-punt: il-Presidenza Ġermaniża wiegħdet li se tittratta b'serjeta` t-trattat kostituzzjonali imma llum litterlament għadna fejn konna f'Jannar meta bdiet il-presidenza.

Donnu li l-ministru ma tantx qed jaqbel u dan forsi għaliex sar ħafna diskors imma għad għandna pajjiżi, bħalma huma d-Danimarka u Franza li għadhom… Per eżempju, Sarkozy diġa` qal li jekk jitla' fil-poter ikun irid jagħmel mini treaty li ma qalx x'qed ifisser bih.

Issa anke Tony Blair tħajjar għax qed jgħid li għandna nneħħu kollox minn hemmhekk u nagħmlu xi ħaġa ta' malajr li tiġi aċċettata.

Il-fatt li qed jgħidu li m'għandux għalfejn immorru għal referendum għalija it's fuelling the anti-democratic sentiment għax ħafna qed jgħidu li qed nadottaw l-affarijiet 'il fuq mill-irjus tal-poplu.

L-iskop tat-trattat kostituzzjonali fil-bidu kien biex inġibu l-Unjoni Ewropea fil-livell taċ-ċittadin.

Mela jekk issa se nagħmlu minn kollox biex nevitaw li nerġgħu mmorru għall-approvazzjoni taċ-ċittadin ifisser li għandna xi ħaġa li ma tantx qed idoqq tajjeb.

Dan qed jagħti ħafna fuel lill-gruppi radikali fil-Parlament Ewropew li qed jgħidu li biex tadotta trattat bħal dak trid tagħmel referendum fl-Ewropa kollha fl-istess ġurnata.

Ovvjament dan kollu m'huwiex tort tal-presidenza imma jien qed ngħid dan kollu biex nuri l-komplessivita` tal-kwestjoni kollha.

Fil-fatt it-trattat kostituzzjonali kien se jġib taqlib kbir u sal-lum tisma' min jgħidlek – speċjalment meta nattendi għal-laqgħat tas-Soċjalisti – li jkun hemm min ikun hemm fil-gvern f'pajjiżhom mhux se jaċċetta trattat kostituzzjonali bħal dak.

Imbagħad ovvjament hemm dawk li joqogħdu jokorbu ħalli jkun hemm il-passerelle clause biex dak li huwa b'unanimita` jibda jgħaddi bil-qualified majority.

Naħseb li bħall-Ingilterra u pajjiżi oħrajn aħna ma jaqblilniex inċedu dan għax inkunu qegħdin nagħtu lil ħaddieħor xi ħaġa tal-fidda fuq platt tad-deheb.

Hemmhekk hemm problemi li wieħed irid jindirizzahom.

Jien se nieqaf hawn għax iridu jitkellmu sħabi imma rridu nirrealizzaw li din m'hijiex xi ħaġa fejn ngħidu ara kemm morna tajjeb imma hija xi ħaġa fejn we're plodding ahead very slowly.

THE CHAIRMAN: Grazzi.

L-Onor.

LEO BRINCAT: Sur President, bil-permess tiegħek jien nixtieq inwessa' ftit id-diskussjoni f'forma ta' mistoqsijiet ladarba hawnhekk għandna lis-Sur Cachia Caruana.

Jien mhux se nagħmel il-mistoqsijiet wara l-intervent tiegħu ħalli jkun jista' jagħmel aċċenn għalihom u ma noqogħdux nagħmlu ħafna ping-pong u nitilfu ż-żmien ta' xulxin.

Closer to home illum hemm ħafna mistoqsijiet li qed jistaqsu ċ-ċittadin komuni, kemm jekk huma favur l-adeżjoni ta' Malta, kemm jekk huma indifferenti kif ukoll jekk huma Ewro xettiċi.

Naħseb li bħala deputati parlamentari, we owe these people some more enlightenment fuq issues li qed jitkellem fuqhom kulħadd, speċjalment il-media.

Jien naf li dan m'huwiex marbut direttament mal-presidenza u jekk qiegħed out of order, Sur President, waqqafni u jien noqgħod għad-deċiżjoni tiegħek.

Waħda mill-issues li hemm bħalissa hija l-kwestjoni ta' l-hekk imsejħa infringements, b'mod partikolari fil-qasam ta' l-ambjent.

Jien m'iniex qed nippretendi li s-Sur Cachia Caruana jagħtini d-dettalji kollha mill-ewwel imma personalment inkun sodisfatt jekk jipprovdihom fi żmien raġunevoli at a later stage għall-benefiċċju tal-Kumitat.

Naħseb li jkun ta' interess u ideali li jkollna kopja ta' l-ittra uffiċjali li l-Kummissjoni bagħtet lil Malta dwar infringements speċifiċi, per eżempju, il-kaċċa u l-insib, is-SEA Directive, il-Landfill Directive, il-PCB Directive u d-direttiva dwar l-emissjonijiet fl-arja.

Għalhekk ikun interessanti li jkollna dettalji jew ħjiel tal-fażijiet li jinsabu fihom il-proċeduri kontra Malta f'kull każ partikolari.

Nafu li d-delegazzjoni Maltija fi Brussell kellha taħdidiet ma' rappreżentanti tal-Kummissjoni Ewropea dwar il-kaċċa u l-insib u allura naħseb li jkun ta' interess jekk ikollna, jekk mhux il-minuti nfushom, xi forma ta' executive summary jew id-dettalji dwar il-laqgħat li kien hemm bejn l-infringements unit u l-Gvern Malti.

Ikun ta' interess ukoll jekk inkunu nistgħu nitolbu wkoll kopja tar-rapporti li bagħat il-Gvern Malti lill-Unjoni Ewropea biex tiġi aċċettata d-deroga dwar il-kaċċa anke fir-rebbiegħa.

Biex ma neħux aktar ħin irrid nirriferi għal xi ħaġa li qrajt dan l-aħħar - mingħalija din kienet fil-Malta Today tal-25 ta' Marzu – fejn ingħad li dawn kellhom xi kuntatt mal-Kummissjoni Ewropea fejn qalulhom hekk - qed nikkwota mill-gazzetta:

Jien ma nafx min kien dan l-EC official u ma nafx jekk dan ir-rapport huwiex korrett u allura nixtieq li forsi s-Sur Cachia Caruana jagħtina ħjiel dwar dan kif ukoll ħjiel dwar xi reazzjoni li seta' kien hemm min-naħa Maltija jekk kien hemm xi reazzjoni.

Fl-istess kuntest nixtieq inkun naf jekk kienx hemm xi komunikazzjoni bejn il-Kummissjoni Ewropea u l-awtoritajiet Maltin dwar il-probes jew l-investigazzjonijiet li qed tagħmel il-Kummissjoni Ewropea dwar il-waiving ta' l-EIA ta' Fort Cambridge, il-Ulysses Lodge fir-Ramla f'Għawdex u każijiet oħrajn, u anke dwar xi komunikazzjoni li seta' kien hemm bejn il-Kummissjoni Ewropea u l-Gvern Malti dwar il-pjani tal-gvern li jiżviluppa għadd ta' golf courses f'Malta.

Skużani jekk ħadt ħafna ħin.

THE CHAIRMAN: Aktar mill-problema tal-ħin, li qed jinkwetani huwa l-fatt li dak li għedt huwa ftit differenti mis-suġġett.

Din qed ngħidha b'sens ta' lealta` għax bħala chairman jien irrid nissalvagwardja kemm lil min qed jagħmel l-intervent kif ukoll lil min se jwieġeb għall-intervent.

Issa jekk intom attrezzati bil-materjal ma nsibx diffikulta` pero` rrid inkun fair maż-żewġ naħat.

LEO BRINCAT: Kieku waqqaftni mill-bidu kont noqgħod għal dak li tgħidli u barra minn hekk jien stess għamiltha ċara li mhux qed nippretendi li s-Sur Cachia Caruana … (Interruzzjonijiet) Imma jekk jista', at a later stage, forsi jagħtina xi ħjiel għax naħseb li jkun ta' interess mhux għalina biss imma anke għall-pubbliku.

THE CHAIRMAN: M'għandix dubju li dak li staqsejt huwa fl-interess pubbliku, pero` għandna aġenda.

LEO BRINCAT: Naf u fil-fatt jien stess għedtlek.

MICHAEL FRENDO: To be fair, ma tantx huwa faċli li nkunu hawn biex inwieġbu mistoqsijiet bħal dawn.

Fil-fatt kellna ħafna diffikultajiet biex insibu d-dati u ma naħsibx li għandna nirrestrinġu wisq.

Illum aħna nistgħu nirrispondu mill-aħjar li nistgħu imma peress li qegħdin f'ċertu stadju delikat ta' kontenzjożita` forsi jkun vale la pena li l-kumitat jiddiskutihom in camera.

Ma jfissirx li m'għandniex niddiskutuhom fuq livell parlamentari pero` dan nagħmluh in camera biex nissalvagwardaw il-pożizzjoni li qed tieħu Malta.

Pero` se jiġi stadju fejn ma jkunx importanti li ċerti affarijiet niddiskutuhom in camera u fil-fatt ħafna mill-affarijiet li semma' l-Onor.

Brincat nistgħu niddiskutuhom.

THE CHAIRMAN: L-Onor.

MICHAEL ASCIAK: Sur President, naf li l-Ġermanja qiegħda tagħmel sforzi kbar fuq il-kwestjoni tal-kostituzzjoni.

Fil-fatt jien u l-Onor.

Vella kemm-il darba attendejna għad-debates bejn in-national parliaments u l-European Parliament.

Hemm ukoll il-famuż Plan D li ħadd ma jaf x'inhu.

Jien favur li jkun hemm kostituzzjoni u dan l-aħħar, ftit qabel il-Milied, saret konferenza hawn Malta - mingħalija jien kont l-uniku politiku li attendejt għaliha - mill-European Documentation and Research Centre, l-EDRC, ta' l-universita` fejn iddiskutejna fid-dettall dwar x'jista' jsir biex il-kostituzzjoni tingħata xokk u terġa' tibda miexja.

Jien għaddejt l-argumenti li konna qegħdin nisimgħu fil-Parlament Ewropew fosthom li tinqata' t-tielet parti, li hija parti teknika, imma l-professoressa li ħadet sehem f'din il-konferenza assolutament m'aċċettatx din it-teżi.

Fil-fatt hija kienet konvinta li dik il-parti ma tistax tinqata' imma fl-opinjoni tagħha għandu jerġa' jiġi re-drafted it-trattat kollu billi ssir IGC oħra.

THE CHAIRMAN: Grazzi ħafna.

MICHAEL FRENDO: L-ewwelnett naqbel ma' l-Onor.

George Vella li din tat-18-il xahar hija xi ħaġa pożittiva u, jekk m'iniex sejjer żball, dan huwa wieħed mis-suġġerimenti li kien sar ukoll fil-konvenzjoni u fl-IGC.

L-Alġerija m'hijiex interessata fin-neighbourhood policy imma hija interessata li tħaddem l-association agreement.

Fil-fatt waħda mir-raġunijiet għaliex Malta ħadet l-inizjattiva li titlob biex l-Unjoni Ewropea tibda tagħmel laqgħa fuq livell ministerjali mal-Lega Għarbija hija biex ikollna fejn niddiskutu dawn l-affarijiet u mhux ikollna biss il-Proċess ta' Barċellona fejn ħafna drabi nispiċċaw niddiskutu l-konflitt bejn Iżrael u l-Palestina.

Dan jagħtina l-possibilita` li nitkellmu fuq affarijiet oħrajn, fosthom l-żvilupp, l-enerġija u l-climate change u diversi affarijiet oħrajn fil-kuntest ta' l-Euro-Arab Dialogue li fl-antik kien diġa` jeżisti, jiġifieri hawn mhux qed nitkellmu fuq xi ħaġa li qatt ma kienet teżisti.

Dik l-inizjattiva miexja 'l quddiem għalkemm, biex inkun għidt kollox, f'mument minnhom ħsibt li kienet miexja minn naħa tad-desk għall-ieħor.

Kif qed jgħid tajjeb l-Onor.

George Vella, Amr Moussa semmiha fid-diskors tiegħu tal-Euro-Med Parliamentary Association u semmewha wkoll fil-laqgħa tal-ministri bi preparazzjoni għas-Summit tal-Lega Għarbija ta' Riyadh f'liema summit hemm riferenza biex l-EU u d-dinja Għarbija jersqu aktar viċin xulxin.

Allura din il-proposta miexja anke min-naħa ta' l-Arab League.

Ma nafx għedthiex pubblikament imma jien kont ikkonsultajt ukoll ma' Amr Moussa meta ġejt biex nagħmel din il-proposta għax kien jagħmel sens li nitkellem man-naħa tagħhom ukoll.

Min-naħa ta' l-Unjoni Ewropea hemm diversi pajjiżi li qed jitkellmu dwarha b'mod aktar voċiferu.

Barra minn hekk din issa qiegħda fuq l-aġenda tal-GAERC li jmiss.

Għalhekk issa se joħorġu fil-beraħ dawk il-pajjiżi li aħna nafu li fil-kumitati diġa` wrew appoġġ kbir għal din l-idea, fosthom l-Awstrija u Spanja.

Dan qed isir biex nevitaw l-istaġnar li semma l-Onor.

Rigward it-trattat kostituzzjonali rrid ngħid li fil-fehma tiegħi l-Presidenza Ġermaniża mxiet b'ċertu għaqal għax għamlet il-ground work u issa rridu naraw jekk dak il-ground work ikollux riżultat.

Jien m'għandix qalbi maqtugħa għal kollox.

Ħafna qed isemmu t-tieni parti u t-tielet parti.

Fil-konvenzjoni jien kont għedt li fit-tieni parti għandna l-European Commission of Human Rights, pero` mbagħad is-Soċjalisti, li huma b'saħħithom ħafna, li huma favur li t-tieni parti tibqa' hemm.

GEORGE VELLA: Jekk tippermettili, hawnhekk se ngħid dak li qal Rasmussen fis-sens li jekk xi ħadd imiss it-tieni parti mit-trattat kostituzzjonali, is-Soċjalisti se jibbojkottjaw kollox.

Dan għaliex hemmhekk għandek id-drittijiet tal-ħaddiema kollha.

MICHAEL FRENDO: Id-diskors ma kienx li ma jkunx hemm drittijiet soċjali imma li jkun hemm anke l-European Convention of Human Rights.

GEORGE VELLA: Ministru, inti taf li kienu s-Soċjalisti li mbuttaw biex tidħol it-tieni parti u fil-fatt dik kienet il-baby tagħhom.

Għalhekk, ladarba daħlet issa mhux se tneħħihielhom.

MICHAEL FRENDO: Le, imma jien qed ngħidlek li hemm min hu favur u min hu kontra.

Rigward it-tielet parti rrid ngħid li hemm xi partijiet li kienu parti mill-pakkett li aħna, bħala Malta, ftehemna fuqu fl-IGC.

Jiġifieri trid toqgħod attent li ma tneħħix xi ħaġa li tkun favur tagħna.

Jekk m'iniex sejjer żball, l-island status qiegħed hemmhekk.

Li rrid ngħid huwa li għad hemm ħafna xogħol xi jsir.

Huwa importanti li ngħid ukoll li għalkemm huwa l-line ministry li jittratta l-infringements, dawn nispiċċa niffirmahom jien bħala ministru u allura jien irrid inwieġeb.

Kultant naħsbu li aħna biss għandna l-infringements imma fil-fatt il-pajjiżi kollha għandhom għax dawn huma parti mis-sistema.

Hemm ħafna pajjiżi li għandhom ħafna iktar minna u hemm numru ta' pajjiżi li għandhom inqas minna, jiġifieri basically aħna qegħdin la mat-tajbin u lanqas mal-ħżiena u allura qegħdin ngħumu x'imkien fin-nofs.

Kultant neħduha bi kbira jekk xi ħadd jagħmlilna xi infringement imma nerġa' ngħid li dik hija parti mis-sistema.

Jien m'għandix diffikulta` u anke s-Sur Richard Cachia Caruana jrid jitkellem fuq l-issue ta' l-ambjent għalkemm ma qabadx eżatt il-mistoqsijiet kollha li għamel l-Onor.

Leo Brincat meta kien qed jirriferi għad-direttivi li jirrigwardaw l-ambjent.

LEO BRINCAT: Jien semmejt is-SEA Directive, il-Landfill Directive, l-PCB Directive u d-direttiva dwar l-emissjonijiet fl-arja.

Imbagħad staqsejt ukoll fuq l-infringements unit.

MICHAEL FRENDO: Dawn nirrisponduhom għax m'humiex kollha f'livell ta' kontenzjożita`.

L-aktar parti kontenzjuża hija l-kaċċa u l-insib u forsi dan is-suġġett nistgħu nitkellmu dwaru in camera.

Rigward il-punti l-oħrajn jista' jirrispondi s-Sur Richard Cachia Caruana.

IS-SUR RICHARD CACHIA CARUANA (Rappreżentant Permanenti ta' Malta għall-Unjoni Ewropea): Kif qal il-ministru, għalkemm għandna lista ta' infringements, aħna qegħdin x'imkien fin-nofs ma' l-Isvezja minn fost is-27 pajjiż.

Fl-opinjoni tiegħi naħseb li hemm għandna nkunu għax l-issues ta' l-infringements m'humiex biss kwestjonijiet ta' jekk saritx implementation jew transposition jew le imma ħafna drabi dawn ikunu kwestjonijiet bejn il-Kummissjoni u l-istati membri fuq l-elementi tat-transposition u jista' jkun li pajjiż ma jaqbilx ma' l-interpretazzjoni tal-Kummissjoni.

Per eżempju, hemm rapport ta' l-awditur fuq il-kwestjoni tas-SEA Directive fejn hemm a specific timetable u hemm ukoll il-kwestjoni tar-rationalisation tal-building development zones.

Skond il-Gvern Malti, il-proċeduri u t-timetable li uża l-gvern biex id-development plans ġew approvati mill-parlament on a purely technical basis ma jaqgħux taħt s-SEA Directive.

Kien hemm ilmenti min-naħa ta' ċittadini Maltin jew min-naħa ta' xi NGOs li talbu lill-Kummissjoni tara jekk il-gvern aġixxiex skond id-direttiva jew le.

S'issa l-gvern irċeva letter of formal notice – dan huwa l-ewwel pass fil-proċess - u kien hemm spokesperson tal-Kummissjoni li spjegat li bħala proċedura, il-letter of formal notice normalment toħroġ biex il-Kummissjoni tkun taf uffiċjalment x'inhuma l-fatti min-naħa tal-gvern.

Għalkemm din hija parti mill-infringement process u r-risposti tal-gvern jiġu wżati anke fit-tieni stadju, il-Kummissjoni qed tipprova tqabbel il-pożizzjoni uffiċjali tal-gvern mal-complaints li rċeviet u anke ma' l-artikli li kien hemm fil-gazzetti.

Ir-risposta tal-gvern suppost tintbagħat f'dawn il-ġranet pero` l-gvern se jispjega li mhux biss mexa mat-timetable imma li fir-rationalisation process kien hemm kondizzjoni li dan il-proċess kien parti mil-local plan process li nbeda xi għaxar snin ilu.

Jekk tara l-obbligi li għandu l-gvern taħt dik id-direttiva, mir-risposta li se jagħti l-gvern se jidher ċar li l-gvern mexa skond l-istess direttiva mbagħad il-Kummissjoni trid tara jekk taċċettax dik ir-risposta jew toħroġx reasoned opinion.

Jekk toħroġ reasoned opinion ikun hemm it-tieni stadju fejn il-gvern ikollu xahrejn ċans biex jirrispondi.

Jekk il-gvern u l-Kummissjoni jibqgħu ma jaqblux il-kwestjoni tispiċċa f'idejn il-qorti tal-ġustizzja.

Jien ma nistax ngħid x'se tkun id-deċiżjoni tal-Kummissjoni, pero` l-gvern mhux biss kellu l-opinjoni ta' l-avukat ġenerali iżda kien hemm proċeduri legali f'Malta li wrew li l-gvern kellu raġun.

Sur President, il-kwestjoni tat-PCB/PCTs marret il-qorti u l-gvern għamel statement of defence, li fil-fatt dan sar fit-2 ta' Marzu ta' l-2007, u allura din issa qiegħda għad-deċiżjoni tal-qorti.

Hawnhekk il-proċeduri huma kważi eżawriti min-naħa tal-gvern.

Fuq il-kwestjoni tal-Landfill Directive il-gvern għandu sat-23 ta' Mejju biex jirrispondi għall-ewwel ittra tal-Kummissjoni.

F'dan il-każ kien hemm dawk li jgħidulhom pre-infringement discussions, jiġifieri kien hemm diskussjoni bejn il-gvern u l-Kummissjoni qabel din ħarġet il-letter of formal notice.

Fil-fatt il-letter of formal notice ħarġet fit-23 ta' Marzu ta' l-2007 u l-gvern għandu xahrejn biex jirrispondi.

Jidher li l-gvern jaqbel ma' l-interpretazzjoni tal-Kummissjoni u se joħroġ emendi għall-Waste Management (Landfill) (Amendment) Regulations biex iġib in vigore l-kummenti li għamlet il-Kummisjoni u malli nagħmlu hekk jieqfu l-proċeduri.

Issemmew ukoll il-golf courses.

S'issa l-gvern għadu ma rċeva xejn uffiċjalment fuq il-golf courses.

Meta ngħid "uffiċjalment" qed infisser bħala parti mill-proċeduri ta' l-infringements.

Kien hemm diversi artikli fil-gazzetti u anke diskussjonijiet informali mal-Kummissjoni fuq dawn l-istess artikli, pero` s'issa l-kummissjoni ma ħarġitx il-letter of formal notice.

LEO BRINCAT: Jien mhux qed ngħid jekk kienx hemm a formal complaint min-naħa tal-Kummissjoni, imma f'xi exchange of correspondence jew f'xi communication min-naħa tal-Kummissjoni kien hemm xi reazzjoni indikattiva?

Fid-diskussjoni mal-Kummissjoni li kien hemm fl-aħħar ta' Marzu f'Malta fejn kien hemm l-annual package meeting, li għalih jiġu uffiċjali tal-Kummissjoni biex jiddiskutu ċerti affarijiet pendenti għaż-żewġ naħat, tkellmu fuq il-golf courses u l-gvern informa lill-Kummissjoni li se jkun hemm evaluation tal-policy tal-gvern dwarhom.

Probabbilment tafu li fl-1997 il-MEPA kienet ħarġet dokument fuq il-kwestjoni tal-golf courses għalkemm dak iż-żmien ma kenitx identifikat siti għalihom.

Pero' hemm il-willingness min-naħa tal-MEPA u min-naħa tal-gvern, minn diversi gvernijiet fil-fatt, ingħad li jagħmel sens li jkun hemm żvilupp ta' aktar golf courses, pero` s'issa ma jidhirx li se jkun hemm proposta formali ta' fejn dawn se jsiru.

Il-Kummissjoni ħarġet letter of formal notice fl-2006 dwar l-emissions from new passenger cars.

Dan għaliex għar-rigward tar-reġistrazzjoni tal-karozzi l-ġodda, hemm id-dettalji fuq is-CO2 emissions mill-2006 'il quddiem, pero` d-data ta' l-2004 u ta' l-2005 m'hijiex fuq il-computer.

Allura l-Kummissjoni qed tinsisti li jkollha d-data ta' l-2004, 2005, 2006 u għalkemm il-gvern għadda d-data ta' l-2006, id-data ta' l-2004 u l-2005 se jgħaddiha lill-Kummissjoni għall-aħħar ta' Ġunju u Settembru rispettivament għax it takes a manual operation to extract the data.

Jiġifieri anke hawn il-kwestjoni hija pjuttost waħda teknika.

GEORGE VELLA: Ma' din ma kienx hemm marbut ukoll in-nuqqas ta' monitoring ta' l-emissions mill-power stations?

MICHAEL FRENDO: Le, għax l-infringement li semma l-Onor.

Brincat naħseb li hija marbuta ma' Coucil Decision 2000/1753 EC fuq il-monitoring ta' specific emissions of CO2 from new passenger cars.

Din tal-power stations hija kwestjoni separata.

IS-SUR RICHARD CACHIA CARUANA: Rigward il-power stations il-gvern suppost li se jirrispondi għall-ittra tal-Kummissjoni u hawnhekk għandi nota li diġa' hemm il-final draft ta' l-ittra pero` m'għandix dettalji dwarha.

Jien m'għandix aktar dettalji imma ma nsib l-ebda problema li ngħaddihom aktar 'il quddiem.

MICHAEL FRENDO: Jekk m'iniex sejjer żball bħalissa huma qed jitolbu aktar informazzjoni, jiġifieri bħalissa qegħdin fi stadju li nagħtuhom aktar informazzjoni.

IS-SUR RICHARD CACHIA CARUANA: Per eżempju, hemm infringement dwar l-state control tal-port inspectorate fejn aħna għandna pożizzjoni kompletament kontra dik tal-kummissjoni.

(Interruzzjonijiet) Hemm kwestjoni ta' interpretazzjoni fejn il-Kummissjoni qed tgħid li l-gvern huwa obbligat li jimxi skond id-direttiva li tgħid li dawk in-nies li ġew impjegati wara l-1993 għandhom ikollhom ċerti kwalifiki filwaqt li l-gvern qed jgħid li hemm ġurisprudenza li turi li l-gvern huwa obbligat li jagħmel dan mill-1 ta' Mejju ta' l-2004.

(Interruzzjonijiet) Eżatt, hemm nies f'pajjiżi membri li daħlu qabel l-1993 u għadhom hemm bl-istess kwalifiki.

Pero` anke hawn hemm kwestjoni purament legali li meta taqra ċerti affarijiet fil-gazzetti u l-press releases tal-Kummissjoni xi drabi tieħu l-impressjoni li hemm xi ħaġa li taffettwa affarijiet aktar serji, li m'hu veru xejn.

Per eżempju, anke rigward il-kwestjoni tal-Birds Directive, sfortunatament il-Kummissarju għamel żewġ statements żbaljati meta kien hemm id-diskussjoni fil-Parlament Ewropew.

L-aktar item importanti kienet li Malta naqset milli tapplika għad-deroga skond Artiklu 9 tad-direttiva.

Fil-fatt skond il-handbook tal-Kummissjoni Malta għandha d-dritt li tuża d-derogation mingħajr ma titlob permess subject to submitting a report within a certain period mentri l-Kummissarju kien qal li aħna m'applikajniex.

GEORGE VELLA: Jien ma rridx nidħol fid-dettall għax inkella se nispiċċaw nitkellmu fuq il-kaċċa u l-insib, pero` l-Kummissarju Dimas qed jgħid li kull pajjiż għandu d-dritt li jitlob deroga fuq Artiklu 9, pero` dan irid jipprova li għandu raġunijiet validi li jieħu dik id-deroga.

Issa skond kif ġie interpretat il-Kummissarju Dimas, Malta għandna deroga meta qatt ma tressqet la talba għad-deroga u lanqas rapport.

Dan hu li qal Dimas.

IS-SUR RICHARD CACHIA CARUANA: Għalhekk huwa żbaljat.

Dan qal ukoll li waqt il-package meeting tas-27 ta' Marzu se jkun hemm diskussjoni fuq il-kaċċa u l-insib meta fil-fatt ma kienx hemm u lanqas ma kien previst li jkun hemm.

Pero` fuq dan il-punt sfortunatament kien hemm miżinterpretazzjoni tad-direttiva għax din tgħid li kull gvern għandu d-dritt li juża l-Article 9 derogation.

Qed nistaqsi dan għax Artiklu 9 jispeċifika ċar u tond erba' stanzi li fuqhom wieħed jista' jkollu deroga.

Għalhekk jien ma nistax ngħid li se ninvoka Artiklu 9, għax fuq liema parti se tagħmel dan?

Se tagħmel dan għax se jkollok theddida għas-saħħa?

Hemm erba' klawsoli u trid tgħid liema waħda minnhom.

Għaldaqstant nifhem lill-Kummissarju Dimas meta qal li għandek dritt tgħid li se tapplika għal deroga, bla dubju ta' xejn, pero` trid tikkonvinċi li għandek grounds li dik id-deroga tiġi mogħtija billi tinvoka parti mill-Artiklu 9.

MICHAEL FRENDO: Ħalli nara fhimtx sew.

Jien naħseb li inti għandek dritt tapplika d-deroga u mhux tapplika għal deroga.

Hemm differenza.

Jiġifieri Dimas għamel l-iżball li minflok qal li għandek dritt tapplika d-deroga skond Article 9 qal li Malta m'applikatx għal deroga, qisu trid tagħmel xi applikazzjoni lill-Kummissjoni.

Dak hu l-iżball li għamel.

GEORGE VELLA: Imma trid tiġġustifika.

MICHAEL FRENDO: Iva, imma tapplika d-deroga u tiġġustifikaha.

(Interruzzjonijiet) Imma tapplikaha abbażi ta' l-awtorita` li tagħtik id-direttiva, mentri Dimas għamel żball u aħna kkontestajnielu ...

MICHAEL FRENDO: Le mhux legalita` għax ta l-impressjoni lill-Parlament Ewropew li Malta kellha xi time limit u m'applikatx.

U kkontestajnihielu.

(Interruzzjonijiet) Il-Kummissarju għamel żball meta qal li rridu napplikaw għal deroga.

Napplikaw deroga iva, imma mhux napplikaw għal deroga.

GEORGE VELLA: Imma trid tiġġustifika l-applikazzjoni tad-deroga wkoll.

MICHAEL FRENDO: Trid timmotivaha imma mhux tapplika għaliha x'imkien lil xi ħadd.

Hu ta l-impressjoni li aħna ridna napplikaw għal deroga mentri aħna nistgħu napplikaw id-deroga u nimmotivawha fir-rapport li nagħmlu lill-Kummissjoni.

GEORGE VELLA: Issa ħalli nkun ċar.

Skond in-normi li hemm f'Artiklu 9 gvern responsabbli għandu jħoss li għandu jingħata permess biex japplika deroga.

MICHAEL FRENDO: Le, għax id-direttiva tgħid: Jien abbażi ta' dawn l-affarijiet qiegħed napplika d-deroga.

Jien qed napplikaha u mhux qed inħoss li għandu jkolli l-permess biex napplikaha … (Interruzzjonijiet) Jiġifieri ex post facto qed ninforma lill-Kummissjoni u mhux nitlob il-permess biex nagħmilha.

GEORGE VELLA: Qed tapplika d-deroga fis-sens li m'intix qed tapplika Artikli 5,6, 7 u 8 bis-saħħa ta' Artiklu 9, għax inti taf u trid tipprova li inti għandek dritt tinvoka waħda mill-erba' subartikoli ta' Artiklu 9.

When I start implementing the derogation fl-istess ħin irrid niġġustifika mal-Kummissjoni li jien għandi bażi xjentifika jew inkella legali li tissodisfa waħda mis-subartikoli ta' Artiklu 9 biex nużufruwixxu d-deroga.

MICHAEL FRENDO: Hawnhekk qed naqblu bejnietna mija fil-mija.

Aħna ma qbilniex mal-Kummissarju Dimas għax hu qisu ta l-impressjoni li l-ewwel irridu nagħmlu applikazzjoni u jekk jagħtuna napplikawha, mentri aħna qed ngħidu li l-ewwel napplikawha imbagħad irridu niġġustifikawha.

GEORGE VELLA: Il-ġustifikazzjoni qed tiġi kkontestata.

(Interruzzjonijiet) Le, ir-rapport dam ma ntbagħat żmien twil.

MICHAEL FRENDO: L-issue hija jekk hemmx ġustifikazzjoni jew le, pero` mhux jekk applikajniex jew le.

GEORGE VELLA: Dak huwa argument ieħor u hawnhekk naqblu mija fil-mija.

Il-Kummissarju Dimas qal li kull pajjiż għandu dritt japplika deroga imma jrid jiġġustifikaha.

IS-SUR RICHARD CACHIA CARUANA: Sfortunatament fil-Parlament Ewropew il-Kummissarju Dimas qal li kull pajjiż għandu dritt japplika għal deroga u Malta m'applikatx għal deroga.

Sfortunatament għamel dak l-iżball u spiċċajna morna lura għall-Grieg għax assumejna li kien hemm żball min-naħa tal-press mentri fil-fatt l-iżball kien tal-Kummissarju.

GEORGE VELLA: Rigward l-impjant ta' Sant'Antnin, kien hemm xi kuntatt magħkom min-naħa tal-Kummissarju Dimas?

IS-SUR RICHARD CACHIA CARUANA: Formalment ma kien hemm xejn.

Kien hemm xi statement fil-gazzetti fejn il-Kummissarju qal li din hija kwestjoni għall-gvern lokali.

Jista' jkun li nformalment kien hemm xi diskussjoni fuqha mal-Ministru George Pullicino, pero` m'hemmx korrispondenza uffiċjali fuqha.

THE CHAIRMAN: Nixtieq nistaqsi xi ħaġa fuq ir-roaming.

Kif nafu dan l-aħħar ġiet to the fore il-kwestjoni tar-roaming charges fuq inizjattiva tal-Kummissjoni u r-rapport li kien hemm fil-Parlament Ewropew.

Kif taraw l-eżitu ta' dak li għaddej fil-Parlament Ewropew u kif tipprevedu li din il-kwestjoni se tispiċċa?

Ovvjament din tinteressa lil ħafna konsumaturi fl-Ewropa, inkluż f'pajjiżna.

IS-SUR RICHARD CACHIA CARUANA: Huwa diffiċli li tagħmel previżjoni għax il-parlament għadu f'nofs diskussjoni u kif ingħad fil-gazzetti għad hemm xi kwestjonijiet.

Fil-fatt il-bieraħ jew il-bieraħt lura kien hemm statement tar-rapport tas-Sur Muscat.

Hemm kwestjoni ta' lobby wkoll pero` min-naħa tagħna, fost affarijiet oħrajn, dejjem ħadna in konsiderazzjoni l-pożizzjoni taK-konsumatur.

Skond it-tabelli li ħarġet il-kummissjoni r-roaming charges għall-Maltin meta jkunu msefrin u anke għall-barranin f'Malta kienu ogħla min-normal, jiġifieri l-gvern ħa interess f'dawk il-kwestjonijiet.

Pero` l-gvern kien favur il-proposta.

L-uniku caveat li kien hemm kien li l-gvern, jew aħjar ir-regolatur, ma riedx li minħabba r-regoli li jsiru għall-pajjiżi l-kbar nispiċċaw f'sitwazzjoni li l-operators Maltin ikunu f'pożizzjoni fejn jew ma jkollhomx margins tajbin jew jispiċċaw jipprovaw jgħattu għall-iżbilanċ tar-roaming billi jgħollu r-rati tal-mobiles f'Malta, jiġifieri tal-calls Maltin.

Dik kienet il-caveat tal-gvern.

MICHAEL FRENDO: Dan huwa caveat normali għax jista' jkun li meta taqbad regola u tapplikaha f'ekonomija żgħira, jekk ir-roaming f'Malta jkollu margin u tneħħihulu allura jagħmlu tariff re-balancing u l-cost imur fuq il-local calls.

Ħaġa bħal din dejjem taqta' miż-żewġ naħat għax mill-banda l-oħra meta l-Maltin jsiefru barra jkollhom roaming charges irħas.

Bħala gvern inħarsu lejn dawn l-affarijiet u l-ministeru responsabbli mill-kompetizzjoni jkun iktar edott fuqhom, b'mod li jagħti kas tal-partikolaritajiet ta' Malta.

Sur President, anke fil-kwestjoni ta' l-enerġija aħna mxejna biex naqilbu 20% mill-fossil fuels għal renewables imma għedna li aħna challenged mit-territorju meta tiġi biex titkellem fuq ix-xemx u mill-fatt li m'għandniex it-teknoloġija biex nagħmlu l-enerġija mir-riħ sa 50 metru - għallinqas għalissa għax jien sinċerament naħseb li l-għażla li għamlet l-Ewropa se tagħti push biex it-teknoloġija tkompli tiżviluppa u nisperaw li aħna nkunu nistgħu niggwadanjaw minnha.

Pero` issa rridu naraw kif il-Kummissjoni, b'konsultazzjoni ma' diversi pajjiżi, se tasal għal dawn l-20%.

Jiġifieri hawnhekk għadna fl-istadju fejn fid-diskussjonijiet bilaterali mal-kummissjoni biex naraw x'se jkunu t-targets tagħna.

Żgur li tagħna mhux se jkun 20%, pero` kull pajjiż se jkollu t-targets tiegħu li flimkien jagħmlu l-20%.

Dawn iridu jiġu miftiehma mal-pajjiżi partikolari għax, jekk m'iniex sejjer żball, kienet qamet diskussjoni kbira fil-Kunsill Ewropew biex nassiguraw li l-President tal-Kummissjoni jieħu in konsiderazzjoni l-aspetti l-iktar partikolari ta' kull pajjiż biex jaslu għal dawn it-targets.

Dan għaliex ma tistax tagħmilhom across the board, jiġifieri mhux taqbad 20% u tqassamhom bejn 27 pajjiż.

THE CHAIRMAN: L-Onor.

GEORGE VELLA: Fil-kwestjoni ta' l-enerġija ma jistax ikun li kull pajjiż jagħmel il-kontijiet tiegħu waħdu li mbagħad jgħaqqadhom ma' ta' l-oħrajn imma bilfors irridu jinħadmu kollha flimkien.

Per eżempju, bħalissa hemm l-inizjattiva tat-Trans-European Energy Network tal-Club of Rome li qed jgħidu li rridu mmorru għall-photovoltaic system.

Tajjeb li wieħed jgħid li jekk 0.3% tad-desert area li hemm fin-North Africa, fil-Mediterran u fl-Ewropa jiġu mgħottijin b'photovoltaic panels, you can do away with all power stations għax dawn jipprovdu l-enerġija kollha li għandha bżonn l-Ewropa u allura jispiċċa l-argument kollu dwar l-enerġija nukleari u t-theddida li l-Ewropa tkun tiddependi għall-enerġija mir-Russja.

Fil-fatt il-Ġermanja hija interessata ħafna f'dan tant li qegħdin jistudjaw ħafna dwaru.

Pero` ma jistax ikun li kull pajjiż jagħmel dan kollu waħdu.

Kif jista' jkun!

IS-SUR RICHARD CACHIA CARUANA: Fil-fatt il-Kummissarju Piebalgs, li kien hawn din il-ġimgħa, kellu diskussjonijiet kemm mal-Ministru Ninu Zammit kif ukoll mal-Prim Ministru fuq din il-kwestjoni.

Se jkun hemm sistema mmexxija mill-Kummissjoni fejn kull pajjiż se jkun parti mid-diskussjoni biex jagħmlu targets għal kull pajjiż.

Ta' min jgħid li hemm ċerti pajjiżi li diġa` laħqu r-rata ta' 20%, jiġifieri dawk il-pajjiżi li għandhom il-hydroelectrics u affarijiet bħal dawn. qegħdin.

THE CHAIRMAN: Rigward is-suġġeriment tal-Ministru li niltaqgħu in camera dwar ċerti aspetti partikolari, ma nsib ebda diffikulta`, anzi nilqa' s-suġġeriment mill-ewwel għax bla ebda dubju laqgħa bħal din tkun ta' utilita` kbira għaż-żewġ naħat.

Irridu naraw ftit meta tkun l-aħjar data konvenjenti għaż-żewġ naħat.

MICHAEL FRENDO: Għandi nifhem li din il-laqgħa nagħmluha fil-bidu jew matul kull presidenza, kif konna ftehemna.

THE CHAIRMAN: L-Onor.

GEORGE VELLA: Għal kull bon fini, billi qed nitkellmu fuq laqgħat in camera ma rridux ninsew li dan il-kumitat jista' jagħmel laqgħat in camera pero` taħt ċirkostanzi partikolari, jiġifieri mhux għalxejn b'xejn.

Jien nista' ngħid – għallinqas nitkellem għan-naħa tagħna – li rridu mmorru in camera meta jkollok informazzjoni li l-ministru jħoss li f'dak l-istadju m'għandhiex tkun pubblika.

MICHAEL FRENDO: Ħalli nkun partikolari, ma jimpurtax.

Jien qed nitkellem għall-parti kontenzjuża li bħalissa qed tiżviluppa u li tista' tispiċċa anke quddiem il-Qorti Ewropea.

U li allura għalissa m'għandhiex tiġi pubblika.

MICHAEL FRENDO: Qed għidu għal dak l-istadju.

GEORGE VELLA: Bħala politiċi li ġejjin partiti differenti aħna ma nistgħux nieħdu l-okkażjoni biex tiġi mgħoddija lilna informazzjoni li tkun ta' interess nazzjonali u li mbagħad inkunu marbutin li nżommuha.

Għalhekk irridu noqogħdu attenti x'suġġetti niddiskutu.

THE CHAIRMAN: Jien qed nifhem x'qed tgħid pero` jekk u meta naslu f'dak il-punt issir diskussjoni bejnietna.

Pero` jien nemmen li l-maturita` u s-sens komun jiddettaw li, kif dejjem għamilna f'dan il-kumitat, jekk xi ħaġa tkun ta' interess nazzjonali ż-żewġ naħat niġbdu ħabel wieħed biex inħarsu l-interess nazzjonali.

Jekk m'hemmx aktar kummenti jew rimarki nirrigrazzja lill-Ministru u lill-Ambaxxatur u naġġornaw għal data oħra.

Il-lejl it-tajjeb lil kulħadd.

Fit-8.37 p.m. il-Kumitat aġġorna għal data oħra.


L-GĦAXAR PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tnejn, 30 ta' April 2007.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7.20 p.m.

L-Onor Jason Azzopardi, President tal-Kumitat, ippresieda.

PREŻENTI: Il-Ministru għall-Affarijiet Barranin, l-Onor Michael Asciak, l-Onor Leo Brincat, l-Onor Clyde Puli u l-Onor George Vella.

SKUŻATI: L-Onor Mario de Marco kien fuq xogħol parlamentari ieħor.

Il-Minuti tal-laqgħa Nru. 105 li saret fis-26 ta' April, 2007, kienu konfermati.

Il-President tal-Kumitat informa lill-Kumitat li l-Iskrivan tal-Kamra kien irċieva mingħand is-Segretarju Ġenerali tal-Parlament Ewropew tliet riżoluzzjonijiet, hawn taħt indikati, li kienu ġew adottati mill-Parlament Ewropew:-

Riżoluzzjoni tal-Parlament Ewropew tad-29 ta' Marzu 2007 dwar il-futur tar-riżorsi proprji ta' l-Unjoni Ewropea (2006/2205(INI)) P6_TA-PROV(2007)0098 - adottata fid-29 ta' Marzu 2007;

Riżoluzzjoni tal-Parlament Ewropew tad-29 ta' Marzu 2007 dwar il-futur tal-futbol professjonali fl-Ewropa (2006/2130(INI)) P6_TA-PROV(2007)0100 - adottata fid-29 ta' Marzu 2007; u

Riżoluzzjoni tal-Parlament Ewropew tad-29 ta' Marzu 2007 dwar l-integrazzjoni ta' l-Istati Membri Ġodda fil-Politika agrikola komuni (2006/2042(INI)) P6_TA-PROV(2007)0101 - adottata fid-29 ta' Marzu 2007.

LAQGĦA MAS-SUR RICHARD CACHIA CARUANA, RAPPREŻENTANT PERMANENTI TA' MALTA GĦALL-UNJONI EWROPEA DWAR:

Il-Membri tal-Kumitat flimkien mar-Rappreżentant Permanenti ta' Malta ġħall-Unjoni Ewropea ddiskutew diversi mill-prijoritajiet tal-programm ta' xogħol tal-Presidenza Ġermaniża kif ukoll tal-programm li jkopri t-tmintax-il xahar minn Jannar 2007 sa Ġunju 2008, fosthom, it-Trattat tal-Kostituzzjoni, l-Istrateġija ta' Lisbona, it-tisħiħ tar-rwol ta' l-Unjoni Ewropea fil-kamp internazzjonali u n-Neighbourhood Policy.

Ġew diskussi wkoll il-każijiet fejn il-Kummissjoni Ewropea qed titlob lil Malta biex twieġeb dwar allegat ksur ta' direttivi, fosthom, dwar il-kaċċa u l-insib, it-tniġġis mill-vetturi u mill-power stations u l-eżerċizzju dwar ir-razzjonalizzazzjoni ta' l-arei għall-iżvilupp.

Wara kien hemm diskussjoni.

Fit-8.37 p.m. il-Kumitat aġġorna għal data u b'aġenda li tiġi komunikata aktar tard.

SKRIVAN TAL-KUMITAT

CHAIRPERSON TAL-KUMITAT

Proceedings, agenda, minutes and transcripts of the parliamentary committees docx


L-GĦAXAR PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 85

L-Erbgħa, 2 ta' Mejju, 2007

L-Onor.

Clyde Puli, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 2 ta' Mejju, 2007 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Equal Projects – Promoting Equal Opportunities through Empowerment – Preżentazzjoni minn Ms Sina Bugeja, Executive Director, NCPE.

Affarijiet oħra.